CELEX: 32020D1345
Language: lt
Date: 2020-09-25 00:00:00
Title: Tarybos įgyvendinimo sprendimas (ES) 2020/1345 2020 m. rugsėjo 25 d. kuriuo Čekijos Respublikai pagal Reglamentą (ES) 2020/672 suteikiama laikina parama nedarbo rizikai dėl ekstremaliosios situacijos, susijusios su COVID-19 protrūkiu, mažinti

2020 9 29   
               
               
                  LT
               
               
                  Europos Sąjungos oficialusis leidinys
               
               
                  L 314/17
               
            
         TARYBOS ĮGYVENDINIMO SPRENDIMAS (ES) 2020/1345
         2020 m. rugsėjo 25 d.
         kuriuo Čekijos Respublikai pagal Reglamentą (ES) 2020/672 suteikiama laikina parama nedarbo rizikai dėl ekstremaliosios situacijos, susijusios su COVID-19 protrūkiu, mažinti
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2020 m. gegužės 19 d. Tarybos reglamentą (ES) 2020/672 dėl Europos laikinos paramos priemonės nedarbo rizikai dėl ekstremaliosios situacijos, susijusios su COVID-19 protrūkiu, mažinti (SURE) sukūrimo (1), ypač į jo 6 straipsnio 1 dalį,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     2020 m. rugpjūčio 7 d. Čekijos Respublika paprašė Sąjungos finansinės paramos, kad papildytų nacionalines pastangas mažinti COVID-19 protrūkio poveikį ir švelninti protrūkio socialinius bei ekonominius padarinius darbuotojams ir savarankiškai dirbantiems asmenims;
                  
               
                     (2)
                  
                  
                     numatoma, kad COVID-19 protrūkis ir išskirtinės priemonės, kurias Čekijos Respublika įgyvendino siekdama suvaldyti protrūkį ir jo socialinį, ekonominį bei su sveikata susijusį poveikį, turės didžiulį poveikį viešiesiems finansams. Pagal Komisijos 2020 m. pavasario prognozę iki 2020 m. pabaigos Čekijos Respublikos valdžios sektoriaus deficitas ir skola turėjo sudaryti atitinkamai 6,7 % ir 38,7 % bendrojo vidaus produkto (BVP). Remiantis Komisijos 2020 m. tarpine vasaros prognoze, 2020 m. Čekijos Respublikos BVP turėtų sumažėti 7,8 %;
                  
               
                     (3)
                  
                  
                     COVID-19 protrūkis imobilizavo didelę Čekijos Respublikos darbo jėgos dalį. Dėl to Čekijos Respublikoje staigiai smarkiai padidėjo viešosios išlaidos, susijusios su sutrumpinto darbo laiko tvarka, t. y. programa „Antivirus“ (kartu su A ir B paprogramėmis), ir panašiomis priemonėmis, skirtomis su darbo užmokesčiu nesusijusioms darbo sąnaudoms (programos „Antivirus“ C paprogramė), arba parama savarankiškai dirbantiems asmenims, kaip nurodyta 4–8 konstatuojamosiose dalyse;
                  
               
                     (4)
                  
                  
                     konkrečiau, 2020 m. rugpjūčio 7 d. Čekijos Respublikos prašyme nurodytu 2020 m. kovo 31 d. Vyriausybės nutarimu Nr. 353 (su pakeitimais), kurio teisinis pagrindas yra Įstatymo Nr. 435/2004 (rink.) dėl užimtumo (su pakeitimais) 120 straipsnis, nustatomos programos „Antivirus“ A ir B paprogramės. Šios priemonės skirtos iš dalies kompensuoti privačių darbdavių darbo užmokesčio išlaidoms, nes jie buvo priversti sustabdyti savo ekonominę veiklą arba gerokai sumažinti jos mastą dėl tiesioginių priemonių, kurių ėmėsi valdžios institucijos (A paprogramė), arba dėl netiesioginio neigiamo ekonominio pandemijos poveikio (B paprogramė), pavyzdžiui, darbuotojai negali dirbti dėl kelionių apribojimų. Pagal A paprogramę valstybės sumokama kompensacinio darbo užmokesčio dalis – 80 %, bet ne daugiau kaip 39 000 CZK vienam darbuotojui per mėnesį. Pagal B paprogramę valstybės sumokama kompensacinio darbo užmokesčio dalis – 60 %, bet ne daugiau kaip 29 000 CZK vienam darbuotojui per mėnesį. Pagal šią programą remiami darbuotojai negali būti atleidžiami, kol darbdavys dalyvauja šioje programoje. Priemonės taikomos nuo 2020 m. kovo 12 d. iki spalio 31 d. (2);
                  
               
                     (5)
                  
                  
                     be to, valdžios institucijos, remdamosi 2020 m. rugpjūčio 7 d. Čekijos Respublikos prašyme nurodytais Įstatymu Nr. 300/2020 (rink.) ir Įstatymu Nr. 187/2006 (rink.) (3), nustatė programos „Antivirus“ C paprogramę. Taip sumažinamos su darbo užmokesčiu nesusijusios mažų įmonių (iki 50 darbuotojų) darbo sąnaudos (pavyzdžiui, darbdavio mokamos socialinio draudimo įmokos), kai šios įmonės išlaiko darbo vietas ir bent 90 % darbo užmokesčio išlaidų, palyginti su atitinkamai 2020 m. kovo mėn. pabaigoje ir 2020 m. kovo mėn. buvusiomis išlaidomis. Siekiant užtikrinti, kad pagalba derėtų su išlaidomis, skirtomis darbo vietoms išlaikyti, prašoma tik 90 % visų priemonės išlaidų. Skaičiavimo bazės riba – 150 % vidutinio bruto darbo užmokesčio Čekijos Respublikoje. Parama gali būti teikiama visą 2020 m. birželio–rugpjūčio mėn. laikotarpį arba tam tikrą to laikotarpio dalį;
                  
               
                     (6)
                  
                  
                     pagal programą „Pětadvacítka“, nustatytą 2020 m. rugpjūčio 7 d. Čekijos Respublikos prašyme nurodytu Įstatymu Nr. 159/2020 (rink.) (4), savarankiškai dirbantiems asmenims, kurie dėl COVID-19 pavojaus visuomenės sveikatai arba valdžios institucijų taikomų krizės priemonių buvo priversti sustabdyti savo ekonominę veiklą arba gerokai sumažinti jos mastą, viršijant įprastą verslo nestabilumą, skiriama 500 CZK kompensacinė nuolaida vienam asmeniui už kalendorinę nuolaidos laikotarpio dieną. Programa dalijama į du nuolaidos laikotarpius: nuo 2020 m. kovo 12 d. iki balandžio 30 d. ir nuo 2020 m. gegužės 1 d. iki birželio 8 d. Mokesčių nuolaidą sudaro valdžios sektoriaus negautos pajamos, kurios Reglamento (ES) 2020/672 įgyvendinimo tikslu gali būti prilyginamos viešosioms išlaidoms;
                  
               
                     (7)
                  
                  
                     remdamosi 2020 m. rugpjūčio 7 d. Čekijos Respublikos pateiktame prašyme nurodytais Įstatymu Nr. 136/2020 (rink.) (dėl socialinio draudimo) ir Įstatymu Nr. 134/2020 (rink.) (dėl sveikatos draudimo), valdžios institucijos nustatė dalinį atleidimą nuo socialinio ir sveikatos draudimo įmokų, kurias turi mokėti savarankiškai dirbantys asmenys, kurie toliau vykdo veiklą paramos teikimo laikotarpiu. Valstybė prisiima mokėti atitinkamas kiekvieno mėnesio įmokas nuo 2020 m. kovo iki rugpjūčio mėn. Suma, kurios leidžiama nemokėti, apribota įstatymu nustatytu dydžiu;
                  
               
                     (8)
                  
                  
                     galiausiai, remdamosi 2020 m. rugpjūčio 7 d. Čekijos Respublikos prašyme nurodytais Vyriausybės nutarimais Nr. 262 (2020 m. kovo 19 d.), Nr. 311 (kovo 26 d.), Nr. 354 (kovo 31 d.), Nr. 514 (gegužės 4 d.) ir Nr. 552 (gegužės 18 d.), Įstatymo Nr. 218/2000 (rink.) dėl biudžeto taisyklių (su pakeitimais) (dėl pirminės žemės ūkio ir miškininkystės gamybos mažųjų įmonių) 14 straipsniu ir Įstatymo Nr. 47/2002 (rink.) (su pakeitimais) dėl paramos MVĮ (visiems kitiems savarankiškai dirbantiems) 3 straipsnio h punktu, valdžios institucijos nustatė priežiūros išmoką savarankiškai dirbantiems asmenims. Pagal priemonę savarankiškai dirbantiems asmenims kompensuojamas pajamų praradimas dėl to, kad savarankiškai dirbantys asmenys turėjo prižiūrėti vaikus arba asmenis, kuriems reikalinga priežiūra, nes buvo uždarytos vaikų ir socialinės priežiūros įstaigos. Paramos suma dienai – 424 CZK 2020 m. kovo mėn. ir 500 CZK 2020 m. balandžio–birželio mėn. Ta parama gali būti teikiama laikotarpio nuo 2020 m. kovo 12 d. iki birželio 30 d. dalį arba visą laikotarpį;
                  
               
                     (9)
                  
                  
                     Čekijos Respublika atitinka Reglamento (ES) 2020/672 3 straipsnyje nustatytas finansinės paramos prašymo sąlygas. Čekijos Respublika pateikė Komisijai tinkamų įrodymų, kad faktinės ir numatomos viešosios išlaidos nuo 2020 m. vasario 1 d. padidėjo 2 940 446 745 EUR dėl nacionalinių priemonių, kurių imtasi siekiant sumažinti socialinį ir ekonominį COVID-19 protrūkio poveikį. Tai staigus smarkus padidėjimas, nes naujosios priemonės taikomos didelei įmonių ir darbo jėgos daliai Čekijos Respublikoje. Sąjungos ir nuosavomis lėšomis Čekijos Respublika ketina finansuoti 940 446 745 EUR išaugusių išlaidų sumos;
                  
               
                     (10)
                  
                  
                     Komisija pagal Reglamento (ES) 2020/672 6 straipsnį pasikonsultavo su Čekijos Respublika ir patikrino, ar staiga smarkiai padidėjo faktinės ir numatytos viešosios išlaidos, tiesiogiai susijusios su sutrumpinto darbo laiko tvarkos ir panašiomis priemonėmis, nurodytomis 2020 m. rugpjūčio 7 d. prašyme;
                  
               
                     (11)
                  
                  
                     todėl finansinė parama turėtų būti suteikta siekiant padėti Čekijos Respublikai mažinti didelio ekonomikos sukrėtimo, kurį sukėlė COVID-19 protrūkis, socialinį ir ekonominį poveikį. Sprendimus dėl paramos dalių ir dalinių išmokų terminų, dydžio ir išmokėjimo Komisija turėtų priimti glaudžiai bendradarbiaudama su nacionalinėmis institucijomis;
                  
               
                     (12)
                  
                  
                     šis sprendimas neturėtų daryti poveikio procedūrų, kurios gali būti pradėtos dėl vidaus rinkos veikimo iškraipymo, ypač pagal Sutarties 107 ir 108 straipsnius, rezultatams. Jis nėra viršesnis už reikalavimą, kad valstybės narės praneštų Komisijai apie galimos valstybės pagalbos atvejus pagal Sutarties 108 straipsnį;
                  
               
                     (13)
                  
                  
                     Čekijos Respublika turėtų reguliariai informuoti Komisiją apie planuojamų viešųjų išlaidų įvykdymą, kad Komisija galėtų įvertinti, kokiu mastu Čekijos Respublika įvykdė tas išlaidas;
                  
               
                     (14)
                  
                  
                     sprendimas suteikti finansinę paramą priimtas atsižvelgiant į esamus ir numatomus Čekijos Respublikos poreikius, taip pat į kitų valstybių narių pagal Reglamentą (ES) 2020/672 jau pateiktus ar numatomus pateikti finansinės paramos prašymus, taikant vienodo požiūrio, solidarumo, proporcingumo ir skaidrumo principus,
                  
               PRIĖMĖ ŠĮ SPRENDIMĄ:
         
            1 straipsnis
            Čekijos Respublika atitinka Reglamento (ES) 2020/672 3 straipsnyje nustatytas sąlygas.
         
         
            2 straipsnis
            
               1.   Sąjunga suteikia Čekijos Respublikai paskolą, kuri neviršija 2 000 000 000 EUR. Ilgiausias vidutinis paskolos grąžinimo terminas – 15 metų.
            
            
               2.   Šiuo sprendimu suteiktos finansinės paramos prieinamumo laikotarpis yra 18 mėnesių nuo pirmos dienos po šio sprendimo įsigaliojimo.
            
            
               3.   Komisija Sąjungos finansinę paramą Čekijos Respublikai teikia ne daugiau kaip aštuoniomis dalimis. Bet kuri dalis gali būti išmokama viena ar keliomis dalinėmis išmokomis. Pirmos dalies dalinių išmokų grąžinimo terminai gali būti ilgesni negu 1 dalyje nurodytas ilgiausias vidutinis grąžinimo terminas. Tokiais atvejais kitų dalinių išmokų grąžinimo terminai nustatomi taip, kad išmokėjus visas dalis būtų laikomasi 1 dalyje nurodyto ilgiausio vidutinio grąžinimo termino.
            
            
               4.   Pirma dalis išmokama įsigaliojus Reglamento (ES) 2020/672 8 straipsnio 2 dalyje numatytam paskolos susitarimui.
            
            
               5.   Čekijos Respublika apmoka Reglamento (ES) 2020/672 4 straipsnyje nurodyto Sąjungos finansavimo išlaidas, susijusias su kiekviena dalimi, ir visus Sąjungos mokesčius; sąnaudas ir išlaidas, atsiradusius dėl finansavimo, susijusio su pagal šio straipsnio 1 dalį suteikta paskola.
            
            
               6.   Dėl dalių dydžio ir išmokėjimo, kaip ir dėl dalinių išmokų dydžio, sprendžia Komisija.
            
         
         
            3 straipsnis
            Čekijos Respublika gali finansuoti šias priemones:
            
                        a)
                     
                     
                        programą „Antivirus“, nustatytą 2020 m. kovo 31 d. Vyriausybės nutarimu Nr. 353 (su pakeitimais), kurios teisinis pagrindas yra Įstatymo Nr. 435/2004 (rink.) dėl užimtumo (su pakeitimais) 120 straipsnis;
                     
                  
                        b)
                     
                     
                        programos „Antivirus“ C paprogramę, nustatytą Įstatymu Nr. 300/2020 (rink.);
                     
                  
                        c)
                     
                     
                        programą „Pětadvacítka“, nustatytą Įstatymu Nr. 159/2020 (rink.);
                     
                  
                        d)
                     
                     
                        dalinį atleidimą nuo socialinio ir sveikatos draudimo įmokų, kurias turi mokėti savarankiškai dirbantys asmenys, nustatytą Įstatymu Nr. 136/2020 (rink.) (dėl socialinio draudimo) ir Įstatymu Nr. 134/2020 (rink.) (dėl sveikatos draudimo);
                     
                  
                        e)
                     
                     
                        priežiūros išmoką savarankiškai dirbantiems asmenims, nustatytą Vyriausybės nutarimais Nr. 262 (2020 m. kovo 19 d.), Nr. 311 (kovo 26 d.), Nr. 354 (kovo 31 d.), Nr. 514 (gegužės 4 d.) ir Nr. 552 (gegužės 18 d.), Įstatymo Nr. 218/2000 (rink.) dėl biudžeto taisyklių (su pakeitimais) (dėl pirminės žemės ūkio ir miškininkystės gamybos mažųjų įmonių) 14 straipsniu ir Įstatymo Nr. 47/2002 (rink.) (su pakeitimais) dėl paramos MVĮ (visiems kitiems savarankiškai dirbantiems asmenims) 3 straipsnio h punktu.
                     
                  
         
            4 straipsnis
            Čekijos Respublika ne vėliau kaip 2021 m. kovo 30 d., o po to – kas šešis mėnesius informuoja Komisiją apie numatytų viešųjų išlaidų įvykdymą, kol tos numatytos viešosios išlaidos bus visiškai įvykdytos.
         
         
            5 straipsnis
            Šis sprendimas skirtas Čekijos Respublikai.
            Šis sprendimas įsigalioja pranešimo apie jį adresatui dieną.
         
         
            6 straipsnis
            Šis sprendimas skelbiamas Europos Sąjungos oficialiajame leidinyje.
         
         
            Priimta Briuselyje 2020 m. rugsėjo 25 d.
            
               
                  Tarybos vardu
               
               
                  Pirmininkas
               
               M. ROTH
            
         
         
            (1)  OL L 159, 2020 5 20, p. 1.
         
            (2)  Tačiau į 1 konstatuojamojoje dalyje nurodytą 2020 m. rugpjūčio 7 d. prašymą buvo įtrauktos tik laikotarpio, kuris baigiasi 2020 m. rugpjūčio 31 d., viešosios išlaidos paramai.
         
            (3)  Įstatymas Nr. 300/2020 (rink.) dėl kai kurių darbdavių kaip mokesčių mokėtojų atleidimo nuo socialinio draudimo įmokų ir valstybės užimtumo politikos įmokų mokėjimo dėl neatidėliotinų priemonių, kurių imtasi per 2020 m. epidemiją, kuriuo iš dalies keičiamas Įstatymas Nr. 187/2006 (rink.) dėl sveikatos draudimo (su pakeitimais).
         
            (4)  Įstatymas Nr. 159/2020 (rink.) dėl kompensacinės nuolaidos, susijusios su krizės priemonėmis, kurių imtasi išplitus SARS CoV-2 koronavirusui (su pakeitimais).